
1 Bevezetés

1.1 Áttekintés

A jelen dokumentum a NetLock Informatikai és Hálózatbiztonsági Szolgáltató Korlátolt Felelősségű Társaság (a továbbiakban: Szolgáltató) Minősített Elektronikus Archiválás Szolgáltatásra vonatkozó archiválási rendjét (a továbbiakban: Archiválási Rend) tartalmazza.
Az archiválási rend egy szabálygyűjtemény, melynek célja, hogy meghatározza azokat a minimum követelményeket, melyek a minősített elektronikus archiválás szolgáltatás igénybevételére és használatára vonatkoznak.
Ezen követelmények teljesítésnek módját, illetve az itt megnevezett eljárások részletes leírását a NetLock Informatikai és Hálózatbiztonsági Szolgáltató Korlátolt Felelősségű Társaság (a továbbiakban: Szolgáltató) által kibocsátott Minősített Elektronikus Archiválás Szolgáltatás Szolgáltatási Szabályzata (a továbbiakban: Minősített Archiválás Szolgáltatási Szabályzat) [13] tartalmazza. 
Jelen archiválási rend szükségességét az elektronikus aláírásról szóló 2001. évi XXXV. törvény ( a továbbiakban Törvény [1]), valamint a 45/2005. (III.11.) Kormányrendelet [7] 13.§ (1) bekezdése írja elő.  
1.1.1 Hatály
A Szolgáltató Minősített Archiválás Szolgáltatási Szabályzata [13] tartalmazza, hogy melyek azok a hatályossági követelmények, amelyek keretein belül a Minősített Archiválás Szolgáltatási Szabályzata alkalmazható.
1.1.2 A Szolgáltató

A Minősített Archiválás Szolgáltatási Szabályzat [13] határozza meg a Szolgáltató pontos elnevezését, illetve azt, hogy a Szolgáltató milyen egyéb minősítéssel rendelkezik.
Szolgáltatások

A Szolgáltató Minősített Archiválás Szolgáltatási Szabályzata [13] tartalmazza, hogy a Szolgáltató Szolgáltatási Szerződés (a továbbiakban: Szerződés) keretében milyen szolgáltatást nyújt az Előfizető részére. Ezen túlmenően az Minősített Archiválás Szolgáltatási Szabályzat határozza meg:
· a befogadott dokumentum típusait,
· az entitásazonosítás lépéseit,
· a dokumentum befogadásának módját,
· a befogadás során végzett feladatokat,

· a dokumentm őrzésére vonatkozó legfontosabb tudnivalókat,
· melyek azok a szolgáltatások, amelyek elérhetősége folyamatosan, és melyek azok, amelyek időszakosab biztosítottak.
1.1.3 Szabványok és előírások
A Szolgáltató által elfogadott tanúsítványokra, elektronikus aláírás formátumokra, valamint az álala használt időbélyegekre vonatkozó szabványokat és előírásokat illetően a Szolgáltató a Minősített Archiválás Szolgáltatási Szabályzatában [13] adjon meghatározást. 
1.2 Dokumentum neve és azonosítása

Jelen dokumentum:

· Teljes neve: 
Minősített Elektronikus Archiválás Szolgáltatásra vonatkozó Archiválási Rend 
· Rövid neve: 
Archiválási Rend
· Verziószáma: 
a fedőlapon található egyedi azonosító (OID)
Az archiválási rend hivatalos és aktuális verziója megtalálható és letölthető a Szolgáltató Internetes oldalairól: www.netlock.hu
1.3 Közösség
A Szolgáltató Minősített Archiválás Szolgáltatási Szabályzata [13] tartalmazza a szolgáltatásit igénybe vevő közösségére vonatkozó szabályokat. 
1.4 Alkalmazhatóság

Az Archiválási Rend hatályát a Szolgáltató Minősített Archiválás Szolgáltatási Szabályzatában [13] határozza meg. 
1.5 Kapcsolattartás 
A Szolgáltató adatai:

A Szolgáltató kapcsolattartáshoz szükséges adatait, szolgáltatási szabályzatában ismertesse.

Szabályzat Elfogadó Egység:

A szabályzatokkal kapcsolatos kérdésekkel és észrevételekkel közvetlenül a Szabályzat Elfogadó Egység legyen megkereshető.

1.6 Fogalmak és rövidítések

A Szolgáltató Minősített Archiválás Szolgáltatási Szabályzata [13] tartalmazza az archiválási szolgáltatás igénybevételéhez tartalmazó legfontosabb fogalmakat és rövidítéseket.
2 Közzététel 
2.1 A Szolgáltatói információ közzététele

A Szolgáltató az általa támogatott archiválási rendet, valamint Minősített Archiválás Szolgáltatási Szabályzatát [13] és egyéb kapcsolódó dokumentációját bocsássa az igénybevevők rendelkezésére az Archiválási Rendnek való megfelelés felméréséhez szükséges mértékig.

A Szolgáltató szerződéses feltételeit és szabályzatait és kapcsolódó dokumentumait elektronikus formában (Microsoft Word és PDF formátumokban) hozza nyilvánosságra Internetes oldalain keresztül. A dokumentumok aktuális verziója mellett legyenek megtalálhatóak azok korábban érvényben lévő változatai is.

A közzététel gyakorisága

Jelen dokumentummal kapcsolatos új verziókat tegye közzé a 2.1 alfejezetben meghatározottaknak megfelelően.

Szolgáltató egyéb dokumentumai és szerződéses feltételei, illetve ezek újabb változatai szükség esetén kerüljenek kibocsátására.

Szolgáltató a rendkívüli információkat – amikor arra szükség van – a jogszabályi előírásoknak megfelelően, ennek hiányában késlekedés nélkül tegye közzé.

2.2 Hozzáférés ellenőrzések

A Szolgáltató által közzétett kikötések és feltételek, rendkívüli információk, nyilvános információk. Olvasás céljából ezeket az információk a Szolgáltató bárki számára tegye elérhetővé - figyelemmel a közlő közegek sajátosságaira.
3 Az elektronikus archiválás szolgáltatás nyújtása

3.1 Szolgáltatási szerződés kötése

A Szolgáltató az elektronikus archiválás szolgáltatással kapcsolatos minden szükséges és vonatkozó információt helyezze el honlapján, illetve azokat a Szolgáltató Ügyfélszolgálati irodájában is tegye elérhetővé. 

Ennek keretében a Szolgáltató alábbiakról tájékoztassa a szolgáltatás igénylőit: 

a) azon dokumentumformátumokról – amennyiben értelmezett -, amelyek vonatkozásában az archiválási szolgáltató vállalja az olvashatóság folyamatos fenntartását a Minősített Archiválás Szolgáltatási Szabályzat [13] szerint; 

b) az elektronikus aláírások hosszú távú érvényesítéséhez szükséges információk köréről, valamint annak következményeiről, ha az elektronikus aláírás hosszú távú érvényesítéséhez szükséges információk nem szerezhetők be; 

c) az archiválási szolgáltató személyes adatkezeléséről, így különösen a harmadik személyek számára külön törvény által biztosított hozzáférés lehetőségéről, a megkeresésekkel kapcsolatos nyilvántartás vezetéséről és a hozzáférés feltételeiről, a szerződés teljesítéséhez szükséges adatok kezeléséről, valamint - amennyiben az az igénybevevő személyes adatainak kezelésével jár - a naplózás során végzett személyes adatkezelésről; 

d) amennyiben értelmezett - a felelősségkorlátozásról (7.6.1.1 pont).
e) az archiválási idő lejártát követő, a dokumentumok kezelésére vonatkozó eljárásrendről, valamint a szerződésszegés következményeiről;

f) információbiztonsági esemény bekövetkeztekor tájékoztassa az Előfizetőt az esemény bekövetkeztéről és hatásairól;
A Szolgáltatás emellett adjon részletes tájékoztatást a szolgáltatás igénybe vételére, valamint a Szolgáltatási Szerződés megkötésére vonatkozóan. 

3.2 Dokumentum feltöltése

A dokumentum Szolgáltatóhoz való eljuttatására a Szolgáltató védett csatornát biztosítson.
A Szolgáltató a feltöltés feltételeit, az aláírások ellenőrzésének módját, valamint az ellenőrzést követő lépéseket a Minősített Archiválás Szolgáltatási Szabályzatában [13] határozza meg. Ezen túlmenően a Minősített Archiválás Szolgáltatási Szabályzat [13] határozza meg a dokumentumok tárolásának, valamint megsemmisítésének feltételeit is.
3.2.1 A visszaigazolás

A Szolgáltató haladéktalanul, de legkésőbb 3 munkanapon belül küldjön visszaigazolást az Előfizetőnek arról, hogy a dokumentumot sikeresen befogadta. Ha a folyamat valahol megszakad, akkor a Szolgáltató - lehetőség szerint az ok megjelölésével - értesítse az Előfizetőt. A Szolgáltató a visszaigazolásokat és az egyéb értesítéseket elektronikus levélben vagy egyéb, az Előfizetővel egyeztetett módon juttassa el. A Szolgáltató a Minősített Archiválás Szolgáltatási Szabályzatban [13] határozza meg, hogy a visszaigazolások milyen minimális tartalmi elemekkel rendelkeznek.
A Szolgáltató a visszaigazolásokat legalább fokozott biztonságú elektronikus aláírással és minősített időbélyegzővel lássa el. A Szolgáltató Minősített Archiválás Szolgáltatási Szabályzata [13] határozza meg, hogy mely esetben kerül sor a dokumentum végleges befogadására, valamint az Előfizetőnek milyen teendői vannak a visszaigazolással kapcsolatban.

3.3 Érvényességi lánc elérhetőségének biztosítása
Az Előfizető kizárólag biztonságos csatornán keresztül férhessen hozzá a Szolgáltató archívumában lévő dokumentumhoz, érvényességi láncokhoz. A Szolgáltató Minősített Archiválás Szolgáltatási Szabályzatában [13] határozza meg, hogy melyek azok a biztonságos csatornák, amelyeken keresztül az elérhetőséget biztosítja.
A Szolgáltató tagadja meg a dokumentum letöltését, amennyiben azzal kapcsolatban elbírált és hatályosult törlési kérelmet kapott.

A Szolgáltatóval való előzetes egyeztetés esetén a Szolgáltató biztosítson lehetőséget arra, hogy az Előfizető ne csak hálózaton keresztül, hanem valamely adathordozón (pl. optikai lemez) is átvehesse az archívumban szereplő dokumentumokat, érvényességi láncokat. 
3.4 Az igazolás
A Szolgáltató archívumában őrzött elektronikus dokumentumokkal kapcsolatban a Szolgáltató az Előfizető vagy a Hozzáférő kérésére igazolást állítson ki. Az igazolás – a Felügyelet ajánlásának megfelelően [11]  – az alábbi tényekre vonatkozóan tartalmazzon információt:
· Igazolja, hogy a megőrzésben lévő elektronikus adaton elhelyezett fokozott biztonságú vagy minősített elektronikus aláírás vagy időbélyegző, illetve az azokhoz kapcsolódó tanúsítvány az időbélyegzés időpontjában érvényes (a letagadhatatlanság igazolása).

· Igazolja, hogy megőrzésben lévő, az érvényességi lánc részét képező elektronikus adat tartalma megegyezik a hozzáférő által bemutatott elektronikus adattal (a sértetlenség igazolása)

· Igazolja, hogy a megőrzésben lévő, az érvényességi lánc részét képező elektronikus adaton, amelynek tartalma megegyezik a Hozzáférő által bemutatott elektronikus adattal, meghatározott személy érvényes elektronikus aláírást vagy meghatározott időpontban időbélyegzőt helyezett el (az eredet hitelességének igazolása).

A Szolgáltató az igazolást – előzetes megállapodás esetét kivéve - minősített elektronikus aláírással és időbélyegzővel hitelesített elektronikus dokumentum formájában bocsássa ki. 

Az igazolás kiállítása során a Szolgáltató az archivált elektronikus dokumentumok tartalmát ne ismerje meg, az igazolás kiállítása során kizárólag az archivált elektronikus adatok lenyomatával dolgozzon. 
Amennyiben az archivált elektronikus dokumentummal kapcsolatban a Szolgáltató az igazolás kérését megelőzően törlési kérést kapott és a kérés jóváhagyásra került, a Szolgáltató tagadja meg az igazolás kibocsátását.
Ezen túlmenően a Szolgáltató Minősített Archiválás Szolgáltatási Szabályzata [13] tartalmazza az igazolás kiadására vonatkozó legfontosabb tudnivalókat.
3.5 Dokumentum megjelenítése

A Szolgáltató biztosítsa az archivált dokumentumok Előfizető (Hozzáférő) általi megjeleníthetőségét, melynek módjáról a Minősített Archiválás Szolgáltatási Szabályzatban [13] adjon tájékoztatást.
3.6 Dokumentum és érvényességi lánc törlése

A Szolgáltató az Előfizető kérésére visszaállíthatatlan módon törlje az archivált elektronikus adatot és az archivált elektronikus adathoz tarozó érvényességi láncot. Ez a törlés a tárolt elektronikus dokumentum fizikai megsemmisítését, illetve olyan módon történő felülírását jelentse, hogy az elektronikus dokumentumot nem, vagy csak irreálisan magas anyagi ráfordítás esetén lehessen visszaállítani. A törlést a Szolgáltató a teljes rendszeren hajtsa végre, mely során az archivált elektronikus dokumentum minden mentett állományát semmisítse meg.

A törlési kérelem benyújtására és feldolgozására vonatkozó részletes szabályokat a Minősített Archiválási Szabályzat [13] tartalmazza.
3.7 A szolgáltatási szerződés megszűnése

A Szolgáltatási Szerződés megszűnése esetén a Szolgáltató a Minősített Archiválás Szolgáltatási Szabályzatban [13] meghatározott módon törölje az Előfizető archivált dokumntumait a rendszerből.
A Szolgáltatási Szerződés megszűnésekor a Szolgáltató a 3.6 pontban foglalt módon biztosítsa a törölt dokumentumok visszaállíthatatlanságát.
4 Fizikai, eljárásbeli és személyzeti biztonsági óvintézkedések

A biztonsági óvintézkedésekről általában:

A Szolgáltató gondoskodjon arról, hogy kellő, az elismert szabványoknak megfelelő fizikai, eljárásbeli és személyzeti biztonsági óvintézkedések, illetve az ezeket érvényre juttató adminisztratív és irányítási eljárások kerüljenek alkalmazásra. Ezen belül:

· A Szolgáltató működtessen valamely elismert nemzetközi szabványnak megfelelő információbiztonsági irányítási rendszert.

· A Szolgáltató az egységein belüli biztonságkezeléshez szükséges informatika biztonsági infrastruktúrát folyamatosan tartsa fenn. A biztonság szintjére hatást gyakorló bárminemű változtatást a Szolgáltató vezetőségének kelljen jóváhagynia.

· A Szolgáltató (rendszerbiztonsági szabályzatában) dokumentálja, majd valósítsa meg és folyamatosan tartsa fenn az archiválás-szolgáltatást nyújtó eszközök, rendszerek és informatikai értékek biztonsági ellenőrzéseit és üzemeltetési eljárásait.

· A Szolgáltató gondoskodjon az informatika biztonság fenntartásáról azokban az esetekben is, amikor az elektronikus aláírással kapcsolatos szolgáltatások egyes funkcióira vonatkozó felelősség más egységhez, illetve egységhez lettek kiadva.

· A Szolgáltató biztonsági műveleteiért a végső felelősség a felső vezetőségé legyen.

· A biztonsági műveletek közé az alábbiak tartoznak:

· üzemeltetési eljárások és felelősségek,

· biztonsági rendszerek tervezése és elfogadása,

· káros szoftver elleni védelem,

· erőforrás gazdálkodás,

· hálózat menedzselés,

· a biztonsági napló aktív felügyelete, eseményelemzések és nyomkövetések,

· adathordozó eszköz kezelése és biztonsága,

· adat és szoftver csere.

Az értékek osztályozása és kezelése

A Szolgáltató gondoskodjon arról, hogy eszközei és információi megfelelő szintű védelemben részesüljenek. Különösképpen:

· A Szolgáltató valamennyi informatikai értékéről vezessen leltárt, ezek védelmi követelményeit sorolja osztályokba és minősítse kockázatelemzésével összhangban.

4.1 Fizikai óvintézkedések

A Szolgáltató gondoskodjon arról, hogy a kritikus szolgáltatásokhoz történő fizikai hozzáférés ellenőrzött legyen, és a kritikus szolgáltatások eszközeinek fizikai kockázatát minimalizálják.

4.1.1 A telephely elhelyezése és szerkezeti felépítése

A Szolgáltató általános tevékenységével kapcsolatosan:

A Szolgáltató biztosítsa az értékek elvesztésének, sérülésének, és kompromittálódásának, valamint a működési tevékenységek megzavarásának elkerülését.

A Szolgáltató óvintézkedéseket valósítson meg az információ és az információ feldolgozó berendezések kompromittálódásának, illetve ellopásának elkerülése érdekében.

Az archiválási tevékenységgel kapcsolatosan:

A Szolgáltató egy egyértelműen meghatározott biztonsági körlet létrehozásával fizikai védelmet biztosítson a 1.1.3 pontban meghatározott szolgáltatások számára:

A Szolgáltató óvintézkedéseket valósítson meg a fizikai és környezetbiztonsági rendszer erőforrások, illetve a működésük támogatására használt berendezések megvédése érdekében. A Szolgáltató archiválás szolgáltatásának fizikai- és környezetbiztonsági programjai foglalkozzanak a fizikai hozzáférés szabályozásával, a természeti katasztrófa elleni védelemmel, a villámvédelem és tűzbiztonság tényezőivel, a támogató eszközök (ezen belül az áram és klíma berendezések) meghibásodásával, az építmény összeomlásával, vízvezeték szivárgással, talajvíz elleni védelemmel, lopás, betörés és behatolás elleni védelemmel, katasztrófa utáni helyreállítással stb.

A Szolgáltató óvintézkedéseket valósítson meg annak megakadályozása érdekében, hogy az elektronikus aláírással kapcsolatos szolgáltatáshoz szükséges berendezést, információt, adathordozót vagy szoftvert jogosulatlanul elvigyék a helyszínről.

4.1.2 Fizikai hozzáférés

A Szolgáltató az archiválás szolgáltatással kapcsolatos eszközökhöz történő fizikai hozzáférést megfelelően felhatalmazott egyénekre korlátozza és a szolgáltatással kapcsolatos eszközöket olyan környezetben működtesse, amely fizikailag megvédi a szolgáltatásokat attól, hogy a rendszerekhez, illetve adatokhoz történő jogosulatlan hozzáférésen keresztül kompromittálódjanak.

4.1.3 Fizikailag elkülönítetten őrzött mentési példányok

A Szolgáltató a szolgáltatásra nagy hatással lévő úgynevezett kritikus adatok, valamint az archivált elektronikus dokumentumok mentési példányait a háttérrendszer biztonsági zónájában tárolja.
4.2 Eljárásbeli óvintézkedések

A Szolgáltató gondoskodjon arról, hogy rendszereit biztonságosan, szabályszerűen, a meghibásodás minimális kockázata mellett üzemeltessék.

A Szolgáltató személyzete olyan adminisztratív és kezelési eljárásokat és folyamatokat végezzen, amelyek szinkronban vannak a Szolgáltató rendszerbiztonsági szabályzatának eljárásaival.

4.2.1 Bizalmi munkakörök

A Szolgáltató a bizalmi munkaköröket és felelősségeket munkaleírásokban dokumentálja.

A bizalmi munkakörökbe a Szolgáltató felső vezetése nevezze ki a munkatársakat.

Valamennyi olyan bizalmi és adminisztratív munkakörre, amely hatást gyakorol az archiválás-szolgáltatás nyújtására, - a Felügyelet ajánlásának [12] figyelembe vételével – előzetesen kidolgozott eljárások kerüljenek végrehajtásra.

4.2.2 Az egyes feladatokhoz szükséges személyzeti létszámok

A Szolgáltató (ideiglenes és állandó) munkatársainak munkaleírásai támogassák a feladatok szétválasztását. A munkaleírások többek között határozzák meg az egyes feladatokhoz szükséges létszámot is.

Csak bizalmi munkakört betöltő személyzet végezheti legalább kettős ellenőrzés mellett az alábbi funkciókat:

· dokumentumok titkosítva történő táolása esetén az archivált adatokhoz dekódolásához szükséges magánkulcsok mentése és helyreállítása.
A fenti funkció(k) végrehajtására felhatalmazott személyzet köre a Szolgáltató Minősített Archiválás Szolgáltatási Szabályzatának [13] megfelelve, a lehető legkisebbre legyen korlátozva.

4.2.3 Az egyes munkakörökben elvárt azonosítás és hitelesítés

A Szolgáltató személyzete csak sikeres azonosítás és hitelesítés után használhatja az archiválással kapcsolatos kritikus alkalmazásokat.

4.2.4 Változáskezelés

A Szolgáltató működtessen szabályozott változáskezelési eljárást, amely meghatározza a szolgáltatási folyamatokban és az azt kiszolgáló informatikai szolgáltatásokban bekövetkező módosítások, változások biztonságos végrehajtását.

4.3 Személyzetre vonatkozó óvintézkedések
A Szolgáltató gondoskodjon arról, hogy személyzeti, illetve a munkatársak alkalmazására vonatkozó gyakorlatai fokozzák és támogassák a Szolgáltató működésének megbízhatóságát.

4.4 A biztonsági naplózás folyamatai

Szolgáltató archiválási rendszere a jogszabályi követelményeknek, illetve a Felügyelet ajánlásának [10] megfelelően széleskörű naplózási tevékenységet folytasson az adatok megőrzése (archiválás) érdekében. 
4.5 Egyéb rendelkezések
A Szolgáltató rendelkezzen az adatok archiválására és a biztonsági rendelkezésekre vonatkozó részletes szabályokkal. 

4.6 Helyreállítás kompromittálódás és katasztrófa esetén
4.6.1 Incidens- és kompromittálódás-kezelési eljárások

A Szolgáltató Minősített Archiválás Szolgáltatási Szabályzata [13] határozza meg, hogy a folyamatos működés biztosítása, illetve a vészhelyzetek minél gyorsabb elhárítása érdekében milyen eljárásokat alkalmaz.
4.6.2 Sérült számítási erőforrások, szoftverek és/vagy adatok

A Szolgáltató Minősített Archiválás Szolgáltatási Szabályzata [13] határozza meg, hogy hogyan biztosítja az archiváló rendszer és a szolgáltatások folyamatos elérhetőségét.
4.6.3 Biztonsági képesség egy természeti vagy más egyéb katasztrófát követően

A Szolgáltató Minősített Archiválás Szolgáltatási Szabályzata [13] határozza meg, hogy természeti vagy más katasztrófák esetén milyen biztonsági intézkedéseket alkalmaz.
4.7 A Szolgáltató leállítása

4.7.1 Szolgáltatás megszűntetése

Amennyiben a Szolgáltató tevékenységét tervezetten megszűnteti vagy tartósan szünetelteteti, a tevékenység leállását megelőzően legalább az alábbi eljárásokat hajtsa végre:

a) A tevékenység befejezését legalább 60 nappal megelőzően értesítse az Ügyfeleket, a Felügyeletet, megjelölve azt a - vele azonos besorolású – szervezetet, amely legkésőbb a tevékenység befejezésekor átveszi a tárolt elektronikus dokumentumokat és a visszafejtésükre szolgáló magánkulcsokat.
b) A szolgáltatás megszűnése előtt 30 nappal értesítést tegyen közzé Internetes oldalain e-mail címmel rendelkező ügyfelei számára a szolgáltatás befejezéséről elektronikus levélben értesítőt küldjön.

c) A Szolgáltató a szolgáltatás befejezésekor az informatikai rendszerében foglalt adatokról, érvényességi láncokról minősített elektronikus aláírással és minősített szolgáltató által kibocsátott időbélyegzővel ellátott teljes körű mentést hajtson végre. A mentett adatállományokat a Szolgáltató védje jogosulatlan módosítástól és biztosítsa a jogosulatlan hozzáférés kizárását, valamint az adatoknak megőrzési időn belüli, jogosultak számára való hozzáférhetőségét és értelmezhetőségét.

d) A szolgáltatás leállítására vonatkozó bejelentést követően a Szolgáltató ne fogadjon be további elektronikus dokumentumokat. A megszűnés időpontjával egyidejűleg a Szolgáltató többi szolgáltatását is állítsa le.
e) A szolgáltatás leállítását követően a Szolgáltató az Előfizetővel egyeztetett módon adja át az archivált fájlokat, aláírásokat, érvényességi láncokat, majd archívumából visszaállíthatatlan módon törlje azokat.
Ha a Szolgáltató ellen felszámolási vagy végelszámolási eljárás indult, haladéktalanul tájékoztassa a Felügyeletet e tényről, megnevezve az eljárást lefolytató szervezetet.

A Szolgáltató rendelkezzen a leállási követelmények teljesítésével kapcsolatos költségek fedezetével. A leálláshoz kapcsolódó kötelezettségek teljesítését 25.000.000 Ft-os bankgarancia szavatolja.

A Szolgáltató annak érdekében, hogy adatait átadhassa egy másik szolgáltatónak, azokat a szolgáltató által fogadóképes médián és formátumban helyezze el vagy biztosítsa a szolgáltató számára az adatok eredeti formátumban történő feldolgozásának lehetőségét, melyekhez adja át a megfelelő eszközöket, dokumentációkat és ismereteket.
5 Műszaki óvintézkedések

5.1 Rendszeres felülhitelesítés

A Szolgáltató az archivált elektronikus dokumentumokon (beleértve a dokumentumot, aláírást, valamint az időbélyeget) minősített elektronikus aláírást és minősített időbélyeget helyezzen el. 

· a Felügyelet által kiadott határozatban meghatározott időben,
· ha valamely kriptográfiai algoritmusban megrendül a bizalom.

A minősített elektronikus aláírást és minősített időbélyeget a Szolgáltató a Felügyelet határozata [8] szerinti biztonságos kriptográfiai algoritmussal hozza létre.
5.2 Az archívum újra-titkosítása

A Szolgáltató biztosítsa az archiválásra átvett dokumentumokat biztonságos tárolását. Biztosítsa továbbá – amennyiben értelmezett -, hogy az archiválásra átvett dokumentumok a Felügyelet, illetve a nemzetközi standardok által meghatározott biztonságos kriptográfiai algoritmusok alapján kerüljenek titkosításra. Mindezeknek megfelelően a Szolgáltató gondoskodjon arról, hogy az archiválásra átvett dokumentumok újra titkosításra kerüljenek, ha
· a titkosításhoz használt valamely kriptográfiai algoritmusban megrendül a bizalom,
· a Szolgáltató dekódoló kulcsának bizalmassága sérül (kompromittálódik),
· a Minősített Archiválás Szolgáltatási Szabályzat így rendelkezik.
Az újratitkosítást követően a Szolgáltató visszaállíthatatlanul semmisítse meg a korábbi, már nem biztonságosnak vélt kriptográfiai algoritmussal titkosított példányokat.

5.3 A technológia folyamatos figyelése 
A Szolgáltató folyamatosan kísérje figyelemmel az elektronikus aláírással és titkosítással kapcsolatos technológia fejlődését, és ha a nemzetközi standardok, illetve a Felügyelet határozata [8] alapján egy algoritmus már elavul, akkor végezze el a 5.1., illetve – amennyiben értelmezett – az  5.2 pontban meghatározott műveleteket.

5.4 Hitelesítés- és időbélyegző szolgáltató elfogadása
A Szolgáltató Minősített Archiválás Szolgáltatási Szabályzata [13] határozza meg, hogy milyen Szolgáltatók tanúsítványait és mely időbélyegző-szolgáltatók időbélyegeit fogadja el.
5.5 Az elektronikus dokumentumok és a bennük lévő fájlok olvashatóságának fenntartása
Szolgáltató Minősített Archiválás Szolgáltatási Szabályzata határozza meg, hogy – figyelemmel a Felügyelet ajánlásaira [10],[11] – a Szolgáltató milyen dokumentumok értelmezhetőségét (olvashatóságát) biztosítja.
5.6 Sértetlenség biztosítása

A Szolgáltató gondoskodjon az Előfizetőtől archiválásra átvett adatok sértetlenségének biztosításáról.
5.7 Az elektronikus archiválási szolgáltatás egyes elemeinek rendelkezésre állása

A Szolgáltató éves szinten az alábbiakban felsorolt elemekre 99% rendelkezésre állást biztosítsonaz Előfizetők (Hozzáférők) számára. Ezekben az esetekben biztosísa továbbá, hogy az eseti szolgáltatás-kiesés ezekben ne haladhassa meg a 3 napot.

· A Szolgáltató által megőrzött (archivált) elektronikus dokumentumok és érvényességi láncok letöltése;

· Keresés az archivált dokumentumokban;

· Törlési kérelmek elektronikus fogadása;

· Időzített törlési kérelmek fogadása, illetve időzített törlési kérelmek módosítása;

· Információkérés
A dokumentumok feltöltésének szüneteltetésére a Szolgáltató a [1] Törvényben meghatározott módon jogosult. A igazolások kibocsátását a Szolgáltató folyamatosan biztosítsa. A igazolások kibocsátására vonatkozó szolgáltatás-kiesés nem haladhatja meg a 3 napot.

5.8 Biztonsági garanciák 

A Szolgáltató szolgáltatásai nyújtása során megbízható termékekből álló rendszert használjon szolgáltatásai nyújtásához. Amennyiben a Szolgáltató harmadik féltől bizalmi szolgáltatást vesz igénybe, ellenőrzze, hogy a harmadik fél minden szükséges kötelezettségnek eleget tett-e. 
A Szolgáltató a telepítés, illetve az üzemeltetés során esetlegesen felmerülő hibák elkerülése érdekében a rendszer teljeskörű telepítési, illetve üzemeltetési dokumentációval rendelkezzen.
A Szolgáltató a tervezés során érvényesítse az esetleges csúcsidőszakokban szükséges feldolgozókapacitás rendelkezésre állását.

A Szolgáltató az archivált elektronikus dokumentumok őrzését megfelelő fizikai és eljárásbeli óvintézkedések (többek közt rendszeres mentések) mellett biztosítsa.
A Szolgáltató gondoskodjon az Előfizetőtől archiválásra átvett adatok sértetlenségének biztosításáról (sértetlenség). Az archiválás-szolgáltatás biztosítása során a Szolgáltató biztosítsa, hogy az archiválásra átvett dokumentumokat a Szolgáltató saját munkatársai se olvashassák el (bizalmasság). A Szolgáltató tegye meg azokat a szükséges lépéseket, melyek eredményeképp az archivált adatot elektronikus aláírással ellátó fél utólag nem vitathatja, hogy az aláírás tőle származik (hitelesség, illetve letagadhatatlanság).
A Szolgáltató a dokumentumokat harmadik fél rendelkezésére kizárólag akkor bocsássa, ha arra az Előfizető felhatalmazza, vagy annak a Szolgáltató jogszabályi kötelezettség miatt tesz eleget.
A Szolgáltató Minősített Archiválás Szolgáltatási Szabályzata [13] biztosítsa a tárolt dokumentumok integritását a megfelelő fizikai biztonsági intézkedések, valamint a Szolgáltató belső szabályzataiban foglaltak kialakításával.
5.9 Számítógép-biztonsági óvintézkedések

A Szolgáltató a Minősített Archiválás Szolgáltatási Szabályzatban [13] meghatározott számítógép-biztonsági óvintézkedéseket alkalmazza.
A Szolgáltató biztosítsa egy esetleges katasztrófa során a szolgáltatás újraindítását a korábban mentésre kerülő adatok felhasználásával.
5.10 Életciklusra vonatkozó műszaki óvintézkedések

A Szolgáltató Minősített Archiválás Szolgáltatási Szabályzata [13] tartalmazza az Életciklusra vonatkozó műszaki óvintézkedéseket.
5.11 Hálózatbiztonsági óvintézkedések

A Szolgáltató gondoskodjon arról, hogy informatikai rendszerében megfelelő hálózatbiztonsági ellenőrzésekre kerüljön sor.
A Szolgáltató általános tevékenységével kapcsolatosan:

Az érzékeny adatokat, melyek közzé a regisztrációs információk is tartoznak, védjék meg, amikor azok átvitele (cseréje) nem biztonságos hálózatokon keresztül történik.

A Szolgáltató biztosítsa általános informatikai biztonságát még akkor is, ha a Szolgáltató egyes funkciót más egység valósítja meg.

A regisztrálással kapcsolatosan:

A regisztrációs adatok bizalmasságát és sértetlenségét védjék meg, különösen a felhasználóval/alannyal folytatott külső adatcsere során.
Az archivált elektronikus dokumentumok megőrzésével kapcsolatban:
A Szolgáltató biztosítsa, hogy az archivált elektronikus dokumentumokhoz kizárólag az Előfizető, illetve az általa felhatalmazott személyek férjenek hozzá.

A Szolgáltató biztosítsa, hogy az archivált elektronikus dokumentumokhoz saját munkatársai se férjenek hozzá, azok tartalma ne legyen megismerhető. 
6 Megfelelőség vizsgálata

A Szolgáltató olyan elektronikus aláírási termékeket használjon archiválás szolgáltatásához, amely kellően biztonságos és megfelel az alkalmazható iparági szabványoknak, illetve egyéb jogszabályi előírásoknak. Konkrét ismertetésük a szolgáltatási szabályzatban szerepeljen.

6.1 A megfelelőség vizsgálatának gyakorisága

Szolgáltató biztosítsa, hogy a különböző vizsgálatokra a jogszabályoknak megfelelően az alábbi gyakorisággal kerüljön sor:

· A szolgáltatókra vonatkozó követelményeknek, valamint az archiválási rendnek való megfelelőség rendszeres felülvizsgálata érdekében a Felügyelet évente legalább egyszer átfogó helyszíni ellenőrzést tart a minősített Archiválás Szolgáltatónál.

· az eszközök vizsgálatára a használatba vételt megelőzően egyszer, majd a folyamatos megfelelés ellenőrzéseképpen legalább évente;

· a magas színvonalú szolgáltatást biztosító ISO 9001 minőségbiztosítási rendszer ellenőrzésére évente legalább 1 alkalommal, a teljes rendszerre vonatkozóan;

· az információbiztonsági irányítási rendszer ISO 27001 szabványnak való megfelelés ellenőrzése évente legalább 1 alkalommal a teljes rendszerre vonatkozóan;

6.2 Az átvizsgáló egységek megnevezése

Szolgáltató Minősített Archiválás Szolgáltatási Szabályzata [13] határozza meg, hogy az egyes területeket mely átvizsgáló egységek vizsgálják.
6.3 Az átvizsgáló egységek és a vizsgált fél kapcsolata

Szolgáltató Minősített Archiválás Szolgáltatási Szabályzata [13] határozza meg az átvizsgált egységek és a vizsgált fél kapcsolatát.
6.4 A vizsgálat által érintett területek

Szolgáltató Minősített Archiválás Szolgáltatási Szabályzata [13] rendelkezzen vizsgálat által érintett területekről.
6.5 Hiányosságok esetén végrehajtandó tevékenységek

Az egyszeri és rendszeres ellenőrzések során feltárt esetleges hiányosságokat a Szolgáltató késlekedés nélkül szüntesse meg a vizsgálatot végzőktől kapott információ és ajánlások alapján.

7 Üzleti és jogi tudnivalók

7.1 Díjak
A Szolgáltató szolgáltatásainak díjazására vonatkozó információt a szolgáltatási szabályzatok tartalmazzák. A díjakról a szolgáltatás igénybevételét megelőzően is kellő információt kell hogy biztosítson a Szolgáltató.

7.2 Pénzügyi felelősség

A Szolgáltató megfelelő megoldásokkal rendelkezzen a műveleteiből és tevékenységeiből származó kötelezettségek fedezésére, különösképpen a kárfelelősség kockázatára vonatkozóan.

A Szolgáltató rendelkezzen a jelen dokumentumban foglaltakkal összhangban álló üzemeltetéshez szükséges pénzügyi stabilitással és erőforrásokkal.

7.3 Bizalmasság, adatvédelem

A Szolgáltató rendelkezzen megfelelő biztonsági intézkedésekkel a bizalmasság és adatvédelem tekintetében.([10],[11])
7.4 Szellemi alkotásokhoz fűződő jogok

A Szolgáltató Minősített Archiválás Szolgáltatási Szabályzata [13] rendelkezzen a szellemi alkotásokhoz fűződő jog érvényesítéséről.
7.5 Jogok és kötelezettségek

7.5.1 Az Előfizető jogai és kötelezettségei

Az Előfizető jogosult az archiválás szolgáltatás igénybevételére, melynek feltételeit a Szolgáltató Minősített Archiválás Szolgáltatási Szabályzata [13] tartalmazza. 
Az Előfizető köteles a jelen archiválási rendben, illetve a Szolgáltató egyéb szabályzataiban foglaltaknak megfelelően eljárni az archiválás-szolgáltatás igénybevétele során.
7.5.2 Szolgáltató kötelezettségei

A Szolgáltató köteles szolgáltatásait jelen archiválási rendben, illetve Minősített Archiválás Szolgáltatási Szabályzatban [13] és Általános Szerződési Feltételekben [14] meghatározottak szerint nyújtani.
7.6 Felelősség

7.6.1 A Szolgáltató általános felelőssége

A Szolgáltató felelőssége terjedjen ki a jelen archiválási rendeletben, valamint egyéb kapcsolódó szabályzataiban meghatározott eljárásoknak, valamint a Szolgáltatási Szerződésben foglaltaknak történő megfelelésre.

A Szolgáltató a vele szerződéses jogviszonyban nem álló harmadik személynek okozott kárért a Polgári Törvénykönyv általános szabályai szerint, az Előfizetővel szemben pedig a szerződésszegésért való felelősség szabályai szerint vállaljon felelősséget az archiválási-szolgáltatás biztosítása során okozott kárért, ha az [1] Törvényben vagy egyéb jogszabályokban foglalt kötelezettségeit megszegte.

A Szolgáltató a megbízhatóság biztosítása érdekében felelősségbiztosítással rendelkezzen, mely kiterjed a Szolgáltató által őrzött érvényességi lánc vagy az elektronikus dokumentumok sérülésével vagy megsemmisülésével szerződésen kívül, illetve szerződésszegéssel okozott károkra.
7.6.1.1 A felelősség korlátai

A Szolgáltató kizárólag azért vállaljon felelosséget, hogy a Szolgáltatásokat a jelen archiválási rendeben, a Minősített Archiválás Szolgáltatási Szabályzatban [13], illetve a kapcsolódó egyéb szabályzataiban és jogszabályokban leírtaknak megfelelően nyújtja. Ezen túlmenően a Szolgáltató Minősített Archiválás Szolgáltatási Szabályzata [13] tartalmazza a felelősség korlátainak részletes meghatározását.
7.6.2 Az Előfizető felelőssége

Az Előfizető felelős:

· regisztráció során – amennyiben értelmezett - megadott adatai valódiságáért, pontosságáért és érvényességéért,

· az adatokban bekövetkezett változások bejelentéséért,
· azért, hogy a Szolgáltató által működtetett archívumba kizárólag olyan dokumentumokat töltsön fel, amelyeket a személyes adatok védelméről és közérdekű adatok nyilvánosságáról szóló törvény szerint a Szolgáltatónak átadhat,
· általában kötelezettségei betartásáért.

Az alanynak büntetőjogi felelőssége áll fenn szolgáltatóval szemben az általa megadott adatok tekintetében.

7.7 Változtatási eljárás
A Szolgáltató Minősített Archiválás Szolgáltatási Szabályzata [13] határozza meg a változáskezelési eljárás pontos menetét.
7.8 Panaszkezelés

Szolgáltató Minősített Archiválás Szolgáltatási Szabályzata [13] rendelkezzen a megfelelő és kellő részletezettségű panaszkezelési eljárásról.
7.9 Hivatkozott jogszabályok, szabványok és egyéb dokumentumok

Jelen dokumentum az alábbi dokumentumokra hivatkozik:

[1]. 2001. évi XXXV. Törvény az elektronikus aláírásról;
[2]. 1992 évi LXIII. törvény a személyes adatok védelméről és a közhasznú adatok nyilvánosságáról;
[3]. 1959. évi IV. törvény a Polgári Törvénykönyvről;
[4]. 2/2002. (IV.26) MeHVM irányelve a minősített elektronikus aláírással kapcsolatos szolgáltatásokra és ezek szolgáltatóira vonatkozó biztonsági követelményekről;
[5]. 3/2005. (III. 18.) IHM rendelet az elektronikus aláírásokkal kapcsolatos szolgáltatásokra és ezek szolgáltatóira vonatkozó részletes követelményekről;
[6]. 114/2007. (XII. 29.) GKM rendelet a digitális archiválás szabályairól;
[7]. 45/2005 (III. 11.) Kormány rendelet a Nemzeti Hírközlési Hatóságnak az elektronikus aláírással kapcsolatos feladat- és hatásköréről, valamint eljárásának részletes szabályairól;
[8]. A Nemzeti Hírközlési Hatóság HL-21917-14/2008. számú határozata a az elektronikus aláírással kapcsolatos szolgáltatások nyújtása során alkalmazható biztonságos kriptográfiai algoritmusok és paramétereik meghatározására;
[9]. Elektronikus archiválási szolgáltatással kapcsolatos hatósági tájékoztató, Nemzeti Hírközlési Hatóság Hivatala 2008. június;
[10]. Ajánlás eljárásrendi követelményekre elektronikus aláírás felhasználásával végzett elektronikus archiválási szolgáltatások szolgáltatói számára Nemzeti Hírközlési Hatóság Hivatala 2008. június;
[11]. Ajánlás elektronikus archiválási szolgáltatások nyújtásához felhasznált megbízható rendszerekre vonatkozó biztonsági követelményekre, Nemzeti Hírközlési Hatóság Hivatala 2008. június;
[12]. Nemzeti Hírközlési Hatóság Hivatalának tájékoztatója az elektronikus aláírással kapcsolatos szolgáltatások nyújtásához kapcsolódó bizalmi munkakörök vonatkozásában, 2008. május;
[13]. Minősített elektronikus archiválás Szolgáltatás Szolgáltatási Szabályzat - NetLock;
[14]. Általános Szerződési Feltételek (ÁSZF) – NetLock;
[15]. ISO 3166 English Country Names and Code Elements;
[16]. FIPS PUB 140-1 (1994. január 11): "Kriptográfiai modulok biztonsági követelményei";
[17]. RFC 5280 (korábban RFC 3280) Internet X.509 Nyilvános kulcsú infrastruktúra – tanúsítvány- és tanúsítvány visszavonási lista profil;
[18]. RFC 3647 (korábban RFC 2527) Internet X.509 Nyilvános kulcsú infrastruktúra – tanúsítványtípus és Szolgáltatási Dokumentum keretrendszer; 
[19]. International Telecommunication Union X.509 “Információ technológia – Nyílt rendszerek kapcsolódása - Könyvtár: Nyilvános kulcs és attribútum tanúsítvány-keretrendszer”;
[20]. RFC 3161 Internet X.509 Public Key Infrastructure Time-Stamp Protocol (TSP);
[21]. ETSI 102 042 v1.1.1 (2002-04) Policy requirements for certification authorities issuing public key certificates;
[22]. RFC 4810 Long-Term Archive Service Requirements;
[23]. Dublin Core Metada Element Srt., version 1.1;
[24]. ETSI TS 101 903 V1.4.1 (2009-06) V1.4.1 - XML Advanced Electronic Signatures (XAdES);

[25]. CWA 14171:2004.
7.10 Értelmezés és érvényesítés

7.10.1 Irányadó jog

A Szolgáltató tevékenységét a mindenkor hatályos magyar jogszabályoknak megfelelően végzze (ld. [1] Törvény, [4] Irányelv, [5] Rendelet). 

7.10.2 A rendelkezések kiterjesztése

Az archiválási szolgáltatási tevékenységhez kapcsolódó egyéb szerződések figyelemmel vannak jelen archiválási rend rendelkezéseire is.
7.10.3 Értesítések

A Szolgáltató Minősített Archiválás Szolgáltatási Szabályzata [13] rendelkezzen arról, hogy az Előfizető jognyilatkozatát a Szolgáltatató milyen módon teheti meg, és milyen eljárási szabályok vonatkoznak az eljárásra.
7.10.4 Vitás kérdések megoldására vonatkozó eljárások

A Szolgáltató Minősített Archiválás Szolgáltatási Szabályzata [13] rendelkezzen a vitás kérdések megoldására vonatkozó eljárásról.

